Γιώργος Τρόντζος

Ο Γιώργος Τρόντζος (γεννήθηκε Βέροια, 16 Φεβρουαρίου 1942), είναι Έλληνας πρώην διεθνής καλαθοσφαιριστής και προπονητής. Αγωνιζόταν στη θέση του σέντερ με ύψος 2,17 μέτρα και υπήρξε ένας από τους κορυφαίους Έλληνες καλαθοσφαιριστές στη θέση αυτή, καθώς και ένας από τους πρώτους σημαντικούς καλαθοσφαιριστές στην ανάδειξη του ελληνικού μπάσκετ πριν το 1980.

Καριέρα 
Γεννήθηκε στη Βέροια στις 16 Φεβρουαρίου 1942 και μεγάλωσε στη Θεσσαλονίκη. Ασχολήθηκε από μικρή ηλικία με το μπάσκετ λόγω ύψους. Όπως διηγούταν ο ίδιος σε συνέντευξή του, ήταν ήδη από τα γυμνασιακά του χρόνια τόσο ψηλός που δε χωρούσε στο λεωφορείο και πήγαινε στο σχολείο με τα πόδια. Στα 2 μέτρα και 17 εκατοστά έμελλε να σταματήσει η ανάπτυξή του. Η ασυνήθιστη αυτή παρουσία του δε γινόταν να περάσει απαρατήρητη από τους ειδήμονες του αθλήματος. Το 1959 ο Αμερικανός προπονητής και ανιχνευτής ταλέντων στην Ευρώπη, Τζιμ Μακ Γκρέγκορ, προσέγγισε τον νεαρό σέντερ που τότε έπαιζε για τη ΧΑΝΘ, προτείνοντάς του να περάσει στην άλλη όχθη του Ατλαντικού και να δοκιμάσει την τύχη του στο κολλεγιακό πρωτάθλημα των ΗΠΑ. Ο Τρόντζος αποδέχτηκε την προσφορά και βρέθηκε έτσι στα 17 του στις τάξεις της μπασκετικής ομάδας του Πανεπιστημίου Γκονζάγκα, στο Σποκέιν της πολιτείας Ουάσινγκτον, στο βορειοδυτικό τμήμα των Ηνωμένων Πολιτειών.

Παρά το γεγονός ότι υπήρξε ο πρώτος Έλληνας και μόλις ο δεύτερος Ευρωπαίος (μετά το Γάλλο Ζαν-Κλοντ Λεφέμπρ) που συμμετείχε στο αμερικανικό κολεγιακό πρωτάθλημα, προσαρμόστηκε εύκολα στο νέο περιβάλλον, σπουδάζοντας ταυτόχρονα  μηχανολογία. Έμεινε τρία χρόνια αγωνιζόμενος στο  NCAA και θεώρησε ότι θα ήταν σχεδόν αδύνατο να έχει καριέρα στο NBA το 1963 επέστρεψε στην Ελλάδα, έχοντας όμως διδαχθεί πολλά στην παραμονή του εκεί, όπως τη ραβέρσα που συχνά χρησιμοποιούσε. Στη συνέχεια μεταγράφηκε στην ΑΕΚ σημειώνοντας άκρως πετυχημένες χρονιές. Με την ομάδα της ΑΕΚ κατέκτησε πέντε Πρωταθλήματα Ελλάδας (1964, 1965, 1966, 1968, 1970), ένα Κύπελλο Κυπελλούχων το 1968 (σημείωσε 24 πόντους στον τελικό με αντίπαλο τη Σλάβια Πράγας, 4 Απριλίου, αποτέλεσμα 89–82). Για πρώτη φορά μία ελληνική ομάδα κέρδιζε ευρωπαϊκό τίτλο και για πρώτη φορά συγκεντρώθηκαν 80.000 άτομα να παρακολουθήσουν αγώνα μπάσκετ, γεγονός που θεωρήθηκε ρεκόρ για τα παγκόσμια αθλητικά δεδομένα και γράφτηκε στο  βιβλίο Γκίνες. Ήταν και ο παίκτης που έδωσε την πρόκριση στον τελικό της διοργάνωσης, σκοράροντας με την κίνηση που έμεινε στην ιστορία ως η θρυλική ραβέρσα, κόντρα στην κάτοχο του τίτλου, την ιταλική  Ίνις Βαρέζε. Συμμετείχε επίσης σε ένα φάιναλ φορ του Κυπέλλου Πρωταθλητριών το 1966 και ήταν δύο φορές φιναλίστ Κυπέλλου Ελλάδος (1976, 1978). Επιλέχθηκε μέλος της κορυφαίας πεντάδας στην Ευρώπη σύμφωνα με την FIBA δύο φορές, το 1965 και 1967.

Ήταν φιναλίστ του Κυπέλλου τρεις φορές (1976, 1978, 1980 – ήττες στους τελικούς από τον  Ολυμπιακό). Τη σεζόν 1979–80 ήταν παίκτης-προπονητής της ΑΕΚ. 
Στην αγωνιστική περίοδο 1980–81 κι ενώ είχε επισήμως αποσυρθεί πρόσφατα από το άθλημα, του ζητήθηκε να επαναδραστηριοποιηθεί και πράγματι επανεντάχθηκε στις τάξεις της ομάδας, αποχώρησε όμως σύντομα και οριστικά πια αυτή τηφορά. 
Αγωνίστηκε σε 361 παιχνίδια Α’ Εθνικής σκοράροντας 5.245 πόντους (14,5 μέσο όρο ανά αγώνα).  

Στις 15 Οκτωβρίου 2016 η ΑΕΚ στον αγώνα του ελληνικού πρωταθλήματος κόντρα στο Λαύριο, τίμησε τον Γιώργο Τρόντζο αποσύροντας την φανέλα με το νούμερο 6. Ο ίδιος δήλωσε για την μεγάλη τιμή:''Συγκινούμαι πάρα πολύ, διότι για μένα είναι η ύψιστη τιμή αυτό που συνέβη σήμερα. Εμένα με... σκλάβωσε αυτό που έγινε. Ελπίζω να συνεχιστεί αυτή η μεταχείριση στους παλιούς παίκτες της ομάδας. Νιώθω υποχρεωμένος στον κύριο Αγγελόπουλο''.

Διεθνής καριέρα
Ήταν για πολλά χρόνια ο βασικός σέντερ της Εθνικής Ελλάδας συμμετέχοντας σε 136 αγώνες, σημείωσε 1.543 πόντους (11,3 μ.ο.). Συμμετείχε στα Ευρωμπάσκετ 1965 με μέσο όρο 16,2 πόντους, 1967 με μέσο όρο 11,2 πόντους, 1969 με μέσο όρο 10,1 πόντους, 1973 όπου αγωνίστηκε ελάχιστα, στα Προολυμπιακά Τουρνουά του 1964 και 1968 και στους Μεσογειακούς αγώνες 1967 και 1971, όπου κέρδισε το χάλκινο μετάλλιο.

Συμμετείχε δύο φορές στη Μικτή Ευρώπης, το 1965 σε δύο αγώνες στην Κρακοβία της Πολωνίας με αντιπάλους τη  Ρεάλ Μαδρίτης και τη Βίσλα (15 και 16 Οκτωβρίου) και στο Βέλγιο τον Νοέμβριο του 1967 απέναντι στη Ρεάλ Μαδρίτης και στη Ρασίγκ Μπελ.

Παραπομπές

Εξωτερικοί σύνδεσμοι 
 
 Ο Γιώργος Τρόντζος στη σελίδα της ΑΕΚ 
 Αποσύρεται η φανέλα του Τρόντζου

Έλληνες καλαθοσφαιριστές
Καλαθοσφαιριστές Εθνικής Ελλάδας
Καλαθοσφαιριστές ελληνικών συλλόγων
Καλαθοσφαιριστές ΑΕΚ
Καλαθοσφαιριστές ΧΑΝΘ
Προπονητές καλαθοσφαίρισης ΑΕΚ
Προπονητές καλαθοσφαίρισης Αιγάλεω
Καλαθοσφαιριστές Ευρωμπάσκετ 1969
Σέντερ